b'\n_START_ARTICLE_\n\xc3\x84\xc3\xa4nekosken biotuotetehdas\n_START_PARAGRAPH_\n\xc3\x84\xc3\xa4nekosken biotuotetehdas on \xc3\x84\xc3\xa4nekoskelle vuonna 2017 valmistunut Mets\xc3\xa4 Fibren omistama sellutehdas. Vanhan \xc3\x84\xc3\xa4nekosken sellutehtaan toiminta lopetettiin vuonna 2017 samalla, kun uusi biotuotetehdas valmistui. Noin 1,2 miljardia euroa maksanut tehdas on Suomen mets\xc3\xa4teollisuuden historian suurin investointi. Se loi 1\xc2\xa0500 uutta pysyv\xc3\xa4\xc3\xa4 ty\xc3\xb6paikkaa, joista p\xc3\xa4\xc3\xa4osa puuraaka-aineen korjuuseen ja kuljetukseen tehtaalle sek\xc3\xa4 valmiiden tuotteiden kuljetukseen tehtaalta.\n_START_SECTION_\nRakentaminen\n_START_PARAGRAPH_\nLopullinen p\xc3\xa4\xc3\xa4t\xc3\xb6s tehtaan rakentamisesta tehtiin huhtikuussa 2015. Rakennusvaiheessa ty\xc3\xb6maan ty\xc3\xb6ntekij\xc3\xa4m\xc3\xa4\xc3\xa4r\xc3\xa4 oli 2\xc2\xa0000. Tehdas k\xc3\xa4ynnistettiin 15. elokuuta 2017. Tehdas vihittiin k\xc3\xa4ytt\xc3\xb6\xc3\xb6n 18. lokakuuta 2017.\n_START_SECTION_\nTuotanto\n_START_PARAGRAPH_\nTehtaan vuotuinen tuotantokapasiteetti on 1,3 miljoonaa tonnia sellua, josta 800\xc2\xa0000 tonnia on havusellua ja 500\xc2\xa0000 tonnia lehtipuusellua. Sellun ohella tehdas tuottaa  s\xc3\xa4hk\xc3\xb6- ja l\xc3\xa4mp\xc3\xb6energiaa sek\xc3\xa4 erilaisia biomateriaaleja. Selluntuotannon ymp\xc3\xa4rille on suunniteltu perustettavan useiden yritysten muodostama biotalouden ekosysteemi. Se hy\xc3\xb6dynt\xc3\xa4\xc3\xa4 aikaisempaa kattavammin sellutehtaan sivuvirrat, joista jalostetaan uusia biotuotteita. Niiden osuus liikevaihdosta kohonnee noin 20 prosenttiin, kun sivuvirtojen osuus vanhoissa tehtaissa on noin 10 prosenttia.\n_START_SECTION_\nEnergian tuotanto ja kulutus\n_START_PARAGRAPH_\nVuonna 2018 biotuotetehdas nosti uusiutuvan energian osuutta Suomen energian tuotannosta noin kahdella prosenttiyksik\xc3\xb6ll\xc3\xa4. Tehtaan osuus Suomen s\xc3\xa4hk\xc3\xb6n tuotannosta on 2,5 prosenttia.'